මොරටුව පොලිසියේ සුළු අපරාධ අංශයේ ස්ථානාධිපතිවරයා පැහැරගෙන ගොස් ඔහුගේ රිවොල්වරය සහ රුපියල් 75000 ක් වටිනා රන් අත් පලඳනාව කොල්ලකෑම සම්බන්ධ චෝදනා දෙකට විත්තිකරුවන් දෙදෙනෙක් පසුගියදා වරද පිළිගත්තේය.චූදිත දෙදෙනාට එක් චෝදනාවකට අවුරුදු දෙක බැගින් බරපතළ වැඩ ඇතිව සිර දඬුවම් සහ රුපියල් එකොළොස්දහස් පන්සියය බැගින් දඩ ද හලාවත මහාධිකරණ විනිසුරු මාලනි ගුණරත්න මහත්මිය පානදුර පළාත්බද මහාධිකරණයේදී නියම කළාය.එම දඬුවමට අමතරව රුපියල් පනස්දහස බැගින් වන්දි මුදලක් පැමිණිලිකාර පොලිස් පරීක්ෂකවරයා වෙත ගෙවන ලෙසටද විත්තිකරුවන්ට නියෝග කෙරිණි.එම වන්දි මුදල නොගෙවන්නේ නම් මාස 6 බැගින් සාමාන්‍ය සිර දඬුවම්ද විනිසුරුවරිය විසින් විත්තිකරුවන්ට නියම කරන ලදී.විත්තිකරුවන් මහාධිකරණය හමුවේ චෝදනා ලබා සිටියේ වර්ෂ 2005 සැප්තැම්බර් මස 4 වැනිදා මොරටුව පොලිසියේ සුළු අපරාධ අංශයේ ස්ථානාධිපතිවරයා මොරටුවේදී පැහැරගෙන ගොස් ඔහු සන්තකයේ තිබූ රුපියල් 75000ක් වටිනා රන් අත්පලඳනාව කොල්ල කෑම සහ රිවෝල්වරය පැහැරගෙන යාම සම්බන්ධයෙනි.රජයේ නීතිඥ දිස්නා වර්ණකුල මහත්මිය පැමිණිල්ල වෙනුවෙන් අධිකරණයට කරුණු ඉදිරිපත් කළාය..